Jou pienkvoet is amper hier, die klerekas is vol, die doekesak gepak, die stootwaentjie gekoop - nou lê die lekkerste deel voor - die babakamer. Of jy nou van plan is om jou baba in jou kamer te laat slaap vir die eerste paar maande of nie, gaan jy steeds 'n spesiale plekkie vir nuwe baba regmaak.
Die keuses en opsies is amper so lank as die lys name wat jou skoonma vir die nuwe baba voorstel, so ons het die hulp van plaaslike kenner Chrisinda Viljoen van Hello Dolly Designs ingeroep om so bietjie raad aan te bied oor wat sjiek en wat "schlep" is.
Ek dink beide speel 'n rol in die mooi maak van 'n babakamer. Dit is belangrik om 'n kleur/kleure te kies en by die tema te hou.
My gunsteling modegier vir 'n babakamer is 'n minimalistiese, skandinawiese/monochroom styl. Wit met koel grys/swart skep die regte gevoel vir ’n Skandinawiese babakamer. Pasgebore babas kan in die begin slegs wit & swart sien. Meubels moet eenvoudig wees en moet verkieslik hout of wit wees. Patrone op beddegoed of teen die muur is baie populer. Hou dit netjies sonder fieterjasies met skoon lyne.
Hou dit eenvoudig, skoon en fuksioneel. Deur om te gaan met 'n minimalistiese skandinawiese / monochroom styl, sal jy verseker wees dat dit maklik omskep sal word in 'n kleuterkamer.
Moenie jou babakamer oormeubileer nie, want dit is in die begin hoofsaaklik 'n “werkruimte”. Hou dit eenvoudig en prakties. Maak gebruik van minimalistiese kleure (wit/grys/swart), met 'n tikkie kleur.